Rafiei Mustapha

Tuan Haji Rafiei bin Mustapha adalah ahli politik Malaysia berbangsa Melayu dari Parti Islam Se-Malaysia yang berlatarbelakangkan bidang pendidikan. Di peringkat parti, beliau merupakan Pesuruhjaya PAS Negeri Sembilan.

Latar Belakang 
Rafiei dilahirkan pada 10 Disember 1953. Memegang Ijazah Sarjana Muda Pendidikan (Mengajar Bahasa Melayu sebagai Bahasa Pertama), dan Ijazah Sarjana Sains Pendidikan dari Universiti Putra Malaysia.

Kerjaya 
Rafiei  memulakan kerjaya dalam bidang pendidikan sebagai Guru di Sekolah Menengah St Teresa, Kuching Sarawak bermula tahun 1976-1987. Kemudian beliau dilantik sebagai Nazir Sekolah dalam Jemaah Nazir Sekolah Sarawak pada 1988-2003. Beliau kemudiannya menjadi Pengetua di Sekolah Menengah Kebangsaan Datuk Patinggi Kedit, Betong (2004-2007), Pengetua di Sekolah Menengah Kebangsaan Undang Rembau (URESS) pada Februari 2007 dan dilantik sebagai Pegawai Pendidikan Daerah Tampin/Rembau pada Oktober tahun yang sama. Beliau dilantik semula sebagai Pengetua Cemerlang di SMK Undang Rembau hingga tahun 2009. Dalam tahun yang sama, beliau mengambil selama dua bulan Post Graduate Certificate for School Improvement and Effectiveness (Sijil Pascasiswazah bagi Keberkesanan dan Peningkatan Sekolah) di King's College London. Jawatan terakhir beliau sebelum bersara ialah Pengetua Sekolah Menengah Sains Hulu Selangor, Selangor bermula 2009 - 2011.

Penglibatan dalam masyarakat 
Rafiei merupakan Pengerusi Pusat Kegiatan Guru (PKG) Rembau pada 2009, Ahli Jawatankuasa Utama Persatuan Pengetua-pengetua Sekolah Menengah Negeri Sembilan sesi 2008/2009, Ketua Editor bagi Antologi Cerpen Pengetua-pengetua Sekolah Menengah Negeri Sembilan pada 2009, Pengerusi MMajlis Koperasi Pengetua-pengetua Betong, Sarawak pada 2004 – 2006, Ahli Jawatankuasa Pengetua-Pengetua Sekolah Menengah Sarawak sesi 2004/2005, Ketua Panel Bahasa dan Kesusasteraan Melayu, Jemaah Nazir Persekutuan pada 1996 – 2003. Beliau juga merupakan Pengerusi Surau Al-Insaniah, Taman Bandar Senawang bagi sesi 2012/2013.

Politik  
Rafiei Mustapha telah dilantik sebagai Naib Yang Dipertua PAS Kawasan Kuala Pilah, Negeri Sembilan bagi sesi 2013/2015. Beliau telah dilantik sebagai Timbalan Pesuruhjaya PAS Negeri Sembilan pada 2015-2017 dan 2017-2019, dan menjadi pemangku Pesuruhjaya pada tahun 2019 setelah kematian penyandangnya, Mustaffa Daharun. Beliau dilantik menjadi Pesuruhjaya PAS Negeri Sembilan untuk sesi 2019-2021.

Keputusan pilihan raya

Anugerah dan pengiktirafan 

  Kementerian Pendidikan Malaysia
 Pingat Khidmat Cemerlang - 1993
 
 Pingat Perkhidmatan Bakti (P.P.B) - 2006

Rujukan

Muslim Malaysia
Anggota Parti Islam Se-Malaysia
Alumni Universiti Putra Malaysia
Ahli politik Malaysia berketurunan Melayu